**ZMLUVA O DODÁVKE TOVARU A POSKYTOVANÍ SLUŽIEB**

*uzatvorená v súlade s § 409 a nasl. Obchodného zákonníka a zákona č. 343/2015 Z .z. o verejnom obstarávaní a o zmene a doplnení niektorých zákonov v znení neskorších predpisov*

**Zmluvné strany:**

**Kupujúci:**

**Fakultná nemocnica Trenčín**

sídlo: Legionárska 28, 911 71 Trenčín

IČO: 00 610 470

DIČ: 2021254631

IČ DPH: SK2021254631

zriadená: Zriaďovacia listina vydaná MZ SR č. 1970/1991-A/VIII-1 zo dňa 14.06.1991

registrácia: v Registri a identifikátore právnických osôb, podnikateľov a orgánov verejnej moci vedenom Štatistickým úradom SR pod reg. č. 11902/2020

štatutárny orgán: Ing. Michal Plesník, riaditeľ

bankové spojenie: Štátna pokladnica, Bratislava

číslo účtu/IBAN: SK23 8180 0000 0070 0028 0438

(ďalej aj len ako „***kupujúci***“)

**a**

**Predávajúci:**

sídlo:

IČO:

DIČ:

IČ DPH :

zápis:

štatutárny orgán:

bankové spojenie:

číslo účtu/IBAN:

(ďalej aj len ako „***predávajúci***“)

**Kupujúci ako verejný obstarávateľ a predávajúci ako úspešný uchádzač vo verejnom obstarávaní v postupe zadávania nadlimitnej zákazky v súlade so zákonom č. 343/2015 Z. z. o verejnom obstarávaní a o zmene o doplnení niektorých zákonov (ďalej aj len ako „z*mluvné strany*“) uzatvárajú v súlade s § 409 a nasledujúcimi ustanoveniami zákona č. 513/1991 Zb. Obchodného zákonníka v znení neskorších predpisov nasledovnú Zmluvu o dodávke tovaru a poskytovaní služieb (ďalej aj len ako „*zmluva*”):**

**Článok I**

**Úvodné ustanovenia**

* 1. Kupujúci je štátna príspevková organizácia, ktorej zriaďovateľom je Ministerstvo zdravotníctva SR, ktorá je poskytovateľom zdravotnej starostlivosti, v zmysle § 3 ods. 1 písm. a) zákona č. 523/2004 Z. z. o rozpočtových pravidlách verejnej správy je organizácia právnickou osobou zapísanou v registri organizácií vedenom Štatistickým úradom SR, v ktorom je zaradená ako organizácia ústrednej verejnej správy. Kupujúci týmto vyhlasuje, že je spôsobilý túto zmluvu uzatvoriť a plniť záväzky v nej obsiahnuté.
	2. Predávajúci je obchodnou spoločnosťou založenou podľa slovenského právneho poriadku a v súlade s § 2 ods. 2 písm. a) zákona číslo 513/1991 Zb. Obchodného zákonníka v znení neskorších predpisov, podnikateľom, ktorý v zmysle živnostenského listu je oprávnenou osobou na nakladanie a obchodovanie s tovarom a službami, ktoré sú predmetom tejto zmluvy a to aj v prípade, ak na takéto nakladanie a obchodovanie sa vyžaduje osobitné oprávnenie alebo iná odborná spôsobilosť. Predávajúci sa zaväzuje, že je oprávnený a spôsobilý dodávať tovar a poskytovať súvisiace služby podľa tejto zmluvy na základe oprávnenia, ktorým disponuje a garantuje svoju spôsobilosť počas celej doby platnosti tejto zmluvy. Strata právnej spôsobilosti predávajúceho dodávať predmet zmluvy je dôvodom na okamžité skončenie tejto zmluvy zo strany kupujúceho. Predávajúci týmto vyhlasuje, že je spôsobilý túto zmluvu uzatvoriť a plniť záväzky v nej obsiahnuté.
	3. Podkladom pre uzatvorenie tejto zmluvy je víťazná ponuka uchádzača vo verejnom obstarávaní nadlimitnej zákazky zverejnenej vo Vestníku verejného obstarávania č. xxx zo dňa xxx pod značkou xxx na predmet zákazky „***Dodávka medicinálnych, technických plynov, špeciálnych plynov a prenájom oceľových/ tlakových fliaš“***, vyhlásenej podľa zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov (ďalej aj len ako „***ZoVO***“). Pre potreby tejto zmluvy sa zmluvné strany dohodli, že za verejného obstarávateľa sa v súlade so ZoVO považuje kupujúci a za uchádzača predávajúci.
	4. Zmluvné strany sa dohodli, že majú záujem na opakovaných dodávkach tovaru realizovaných predávajúcim v prospech kupujúceho v súlade, za podmienok stanovených v tejto zmluve a záverov verejného obstarávania, a to prostredníctvom objednávok kupujúceho vykonaných v súlade s touto zmluvou.

**Článok II**

**Predmet a účel zmluvy**

1. Predmetom zmluvy je úprava vzájomných práv a povinností medzi predávajúcim a kupujúcim pri budúcich dodávkach tovaru vymedzeného v článku III. tejto zmluvy, na základe čiastkového plnenia zmluvy vymedzeného objednávkou v zmysle článku VII. tejto zmluvy za podmienok uvedených v tejto zmluve, ako aj pri poskytnutí súvisiacich služieb predávajúcim pre potreby kupujúceho v rozsahu vymedzenom v tejto zmluve a jej prílohách v rozsahu časového a cenového limitu vymedzeného podľa čl. VIII. zmluvy.
2. Predávajúci sa zaväzuje za podmienok obsiahnutých v tejto zmluve dodávať kupujúcemu tovar vymedzený v článku III. tejto zmluvy a previesť na neho vlastnícke právo k tovaru a kupujúci sa zaväzuje tovar odoberať a uhrádzať zaň predávajúcemu kúpnu cenu v súlade a za podmienok dohodnutých v tejto zmluve.
3. Zmluvné strany sa dohodli, že jednotlivé dodávky tovaru sa budú realizovať na základe čiastkového plnenia zmluvy, a to prostredníctvom objednávok kupujúceho vykonaných v súlade s článkom VII. tejto zmluvy.

**Článok III.**

**Tovar**

1. Tovarom pre potreby tejto zmluvy sa rozumejú medicinálne, technické plyny, špeciálne plyny pre medicínske účely v kvalite podľa STN do zásobníka, ktorý je vlastníctvom kupujúceho, resp. v oceľových/ tlakových fľašiach vo vlastníctve predávajúceho,na odberné miesto určené kupujúcima poskytovanie služby – prenájmu oceľových/ tlakových fliaš (ďalej aj len ako „***tovar***“ alebo aj „***predmet plnenia***“) určené na použitie pre potreby kupujúceho, dodávané predávajúcim kupujúcemu v súlade s touto zmluvou, ktorých podrobná špecifikácia a predpokladaný objem sú vymedzené v Prílohe č. 1 tejto zmluvy- Špecifikácia tovaru a cena.
2. Zmluvné strany sa dohodli, že predpokladaný odber konkrétneho druhu tovaru uvedeného v prílohe č. 1 tejto zmluvy nie je pre zmluvné strany záväzný čo do objednaného množstva. Kupujúci je oprávnený uskutočniť objednávku jednotlivých druhov tovaru v akomkoľvek potrebnom množstve, rovnako tak je kupujúci oprávnený i nevykonať objednávku konkrétneho druhu tovaru z prílohy č. 1, bez možnosti uplatnenia akýchkoľvek sankcií zo strany predávajúceho. Kúpna cena jednotlivých druhov tovaru jednotlivo, ako aj celková kúpna cena vymedzená v ods. 2 článku IV. tejto zmluvy je záväzná a nebude zmluvnými stranami prekročená. Prípadné prekročenie rozsahu plnenia nad rámec tejto zmluvy, resp. podmienok verejného obstarávania záväzné pre tento zmluvný vzťah, bude riešené iným právnym vzťahom.
3. Zmluvné strany sa dohodli, že zmena a rozšírenie sortimentu (druhu) tovaru špecifikovaného v prílohe č. 1 tejto zmluvy nie je možná, avšak pokiaľ by zo strany predávajúceho došlo k inovácií niektorých druhov tovaru uvedených prílohe č. 1 tak, že inovovaným druhom tovaru sa nahrádza pôvodný druh tovaru vymedzený v prílohe č. 1, nejedná sa o zmenu a rozšírenie sortimentu (druhu) tovaru podľa tejto zmluvy a takto inovované výrobky sú predmetom plnenia podľa tejto zmluvy.
4. Súvisiacimi službami sa na účely tejto zmluvy rozumie zabezpečenie dopravy tovaru do miesta dodania, ktorým je sídlo kupujúceho, vrátane naloženia a vyloženia predávajúcim, revízie (tlaková skúška) nádob/ fliaš vo vlastníctve predávajúceho na náklady predávajúceho, ako aj poskytnutie odplatného užívania- nájmu nádob/ fliaš predávajúcim kupujúcemu za podmienok dojednaných v tejto zmluve.
5. Predávajúci sa zaväzuje počas trvania zmluvného vzťahu založeného touto zmluvou poskytovať kupujúcemu aj primeranú poradenskú a informačnú súčinnosť súvisiacu s predmetom zmluvy.

**Článok IV.**

**Kúpna cena**

1. Zmluvné strany sa dohodli, že kúpna cena za jednotlivý tovar a súvisiace služby vymedzená v prílohe č. 1 je pevná a nemenná, okrem prípadu zákonnej zmeny sadzby DPH a v prípade podľa odseku 5 a 6 tohto článku zmluvy. Zmluvné strany spoločne konštatujú, že kúpna cena za jednotlivý tovar vymedzená v prílohe č. 1 je pre zmluvné strany záväzná.
2. Zmluvné strany sa dohodli že kúpna cena za celý objem tovaru objednaný kupujúcim podľa tejto zmluvy je predmetom verejného obstarávania vyhláseného vo Vestníku verejného obstarávania č. xxx zo dňa xxx pod značkou xxx, je limitovaná sumou xxx € bez DPH. Sadzba DPH je v čase podpisu tejto zmluvy 20%, čo predstavuje xxx €. Celková kúpna cena s DPH je vo výške xxx € (slovom xxx eur). (slovom: xxx eur) (ďalej aj len ako „*kúpna cena“).* Celkovou kúpnou cenou pre účely tejto zmluvy sa rozumie súčet všetkých jednotlivých plnení dodávok tovaru predávajúcim kupujúcemu, vrátane DPH.
3. Zmluvné strany sa dohodli, že kupujúci je oprávnený objednať tovar a súčasne predávajúci je povinný dodať kupujúcim objednaný tovar len v takom množstve, ktoré nepresiahne celkovú kúpnu cenu, a to bez ohľadu na množstvo objednaného tovaru z konkrétneho druhu tovaru.
4. Predávajúci sa zaväzuje, že počas platnosti tejto zmluvy bude garantovať maximálne ceny jednotlivých druhov tovaru uvedené v prílohe č. 1.
5. Zmluvné strany sa dohodli, že predávajúci je povinný vždy vopred informovať kupujúceho o všetkých realizovaných akciách a mimoriadnych zľavách na tovar, t.j. o aktuálne platných akciách a zníženiach cien tovaru (poskytovaných iným svojim odberateľom) a tieto premietnuť do aktuálnej ceny za jednotlivý tovar.
6. V prípade, ak sa po uzatvorení tejto zmluvy preukáže, že na relevantnom trhu existuje cena (ďalej ako „*nižšia cena*“) za rovnaké alebo porovnateľné plnenie ako je obsiahnuté v tejto zmluve a predávajúci už preukázateľne v minulosti za takúto nižšiu cenu plnenie poskytol, resp. ešte stále poskytuje, pričom rozdiel medzi nižšou cenou a cenou podľa tejto zmluvy je viac ako 5% v neprospech ceny podľa tejto zmluvy, predávajúci sa zaväzuje poskytnúť kupujúcemu pre takéto plnenie objednané po preukázaní tejto skutočnosti dodatočnú zľavu vo výške rozdielu medzi ním poskytovanou cenou podľa tejto zmluvy a nižšou cenou.
7. V prípade, ak predávajúci odmietne dodať (nie je schopný dodať alebo nedodá) tovar za nižšiu cenu podľa odseku 6. tohto článku zmluvy, má kupujúci právo písomne vypovedať túto zmluvu vo výpovednej lehote 1 mesiaca, ktorá začína plynúť prvým dňom nasledujúcim po doručení výpovede predávajúcemu.
8. Zmluvné strany sa dohodli, že pokiaľ predávajúci bude dodávať tovar za nižšie ceny v súlade s odsekom 6. tohto článku zmluvy, príp. odsekom 5 tohto článku zmluvy a predávajúci bude dodaný tovar fakturovať kupujúcemu za takúto nižšiu kúpnu cenu, zaplatenie nižšej kúpnej ceny zo strany kupujúceho sa bude považovať za dohodu o zmene tejto zmluvy v časti kúpnej ceny za tovar; v takom prípade sa zmluvné strany dohodli, že zmena tejto zmluvy nemusí byť vykonaná písomne vo forme dodatku.
9. Kupujúci prehlasuje, že kúpna cena za tovar bude hradená z vlastných zdrojov kupujúceho, pričom preddavky ani zálohy nebudú podľa tejto zmluvy poskytované.

**Článok V.**

**Platobné podmienky**

1. Zmluvné strany sa dohodli, že kúpna cena za dodaný tovar podľa článku IV. tejto zmluvy a podľa každej z čiastkových objednávok podľa článku VII. tejto zmluvy bude splatná na základe predávajúcim riadne vystavených faktúr. Predávajúci je oprávnený vystaviť faktúru podľa predchádzajúcej vety najskôr v deň úplného dodania tovaru podľa konkrétnej čiastkovej objednávky.
2. Predávajúci je povinný na platbu podľa predchádzajúceho odseku tohto článku zmluvy vystaviť faktúru – daňový doklad v súlade s platnými právnymi predpismi a kupujúci je povinný túto faktúru v dohodnutej lehote splatnosti uhradiť.
3. Kupujúci je povinný platby, na ktoré vznikol predávajúcemu nárok na základe tejto zmluvy, uhrádzať bezhotovostne v prospech bankového účtu predávajúceho uvedeného v záhlaví tejto zmluvy. Peňažný záväzok kupujúceho vyplývajúci z tejto zmluvy bude splnený pripísaním príslušnej čiastky na bankový účet v peňažnom ústave predávajúceho.
4. Za riadne vystavenú faktúru sa pre potreby tejto zmluvy považuje účtovný doklad so splatnosťou 60 dní, obsahujúci všetky údaje požadované príslušnými ustanoveniami zákona č. 222/2004 Z. z. o dani z pridanej hodnoty v znení neskorších predpisov, zákona č. 431/2002 Z. z. o účtovníctve v znení neskorších predpisov, súvisiacich a vykonávacích predpisov, najmä obchodné mená a sídla strán zmluvného vzťahu, IČO a daňové identifikačné údaje strán zmluvného vzťahu, bankové spojenie strán zmluvného vzťahu, poradové číslo faktúry – variabilný symbol, konštantný symbol, registrácia spoločností – orgán, oddiel, číslo vložky, deň vystavenia faktúry, deň zdaniteľného plnenia, forma úhrady faktúry, deň splatnosti faktúry, predmet fakturovania – v zmysle tejto zmluvy fakturovaná suma, základ, príslušná DPH, ak sa DPH platí, suma spolu s DPH,počet prípadných príloh a podpis.
5. Ak faktúra a jej prílohy nebudú obsahovať všetky dohodnuté náležitosti, alebo náležitosti daňového dokladu podľa zákona č. 222/2004 Z. z., kupujúci môže takúto faktúru vrátiť predávajúcemu na prepracovanie s uvedením všetkých nedostatkov, ktoré sa majú odstrániť. V takomto prípade začne plynúť nová lehota splatnosti faktúry, a to dňom riadneho doručenia opravenej faktúry kupujúcemu.
6. V prípade zmeny čísla účtu je túto skutočnosť zmluvná strana povinná písomne oznámiť druhej zmluvnej strane v súlade s ustanoveniami tejto zmluvy o doručovaní.
7. Zmluvné strany sa dohodli, že predávajúci v postavení veriteľa nepostúpi akúkoľvek svoju pohľadávku z tejto zmluvy tretej osobe bez predchádzajúceho písomného súhlasu dlžníka- kupujúceho. Rovnakým spôsobom predávajúci pohľadávku voči kupujúcemu nezabezpečí ručením treťou osobou alebo žiadnym iným právne prípustným spôsobom predávajúci neposkytne práva k takejto pohľadávke tretej osobe. Písomný súhlas kupujúceho s takýmito úkonmi je zároveň platný len za podmienky, že bol na tento úkon udelený predchádzajúci písomný súhlas Ministerstva zdravotníctva SR. V prípade, že dôjde zo strany predávajúceho k porušeniu tejto povinnosti a svoje práva a povinnosti z tejto zmluvy postúpi, resp. prijme ručenie tretej osobe bez súhlasu protistrany, bude sa takýto úkon považovať za neplatný a neúčinný voči kupujúcemu.

**Článok VI.**

**Dodacie podmienky**

1. Zmluvné strany sa dohodli, že predávajúci je povinný dodať:
	1. kvapalný medicinálny kyslík do zásobníka do 24 hodín odo dňa doručenia objednávky predávajúcemu
	2. medicinálne plyny dodávané v oceľových/ tlakových fľašiach do 24 hodín odo doručenia objednávky predávajúcemu.
2. Predávajúci sa zaväzuje dodávať tovar v súlade s prílohou č. 1 tejto zmluvy kupujúcemu v lehote podľa odseku 1 tohto článku zmluvy, v súlade s požadovanou špecifikáciou, v požadovanom množstve, kvalite, vrátane balenia a doručenia v súlade s objednávkou. Súčasťou dodávky musí byť dodací list so základnými údajmi o dodávke, ktorý je podkladom faktúry podľa čl. V. tejto zmluvy vrátane potrebného certifikátu potvrdzujúceho zloženie plynu v slovenskom jazyku.
3. Miestom plnenia zmluvy sa pre účely tejto zmluvy rozumie miesto dodania a prevzatia tovaru, ktorým je sklad kupujúceho v mieste jeho sídla.
4. Objednaný tovar v mieste plnenia prevezme poverený zodpovedný zamestnanec kupujúceho v pracovných dňoch v čase od 7.00 hod do 15.30 hod a prevzatie tovaru v mieste dodania potvrdí. V prípade mimoriadnej potreby kupujúceho, predávajúci dodá tovar kupujúcemu aj mimo čas uvedený touto zmluvou. Tovar sa považuje kupujúcemu za dodaný dňom jeho prevzatia kupujúcim a jeho písomným potvrdením na dodacom liste.
5. Predávajúci sa zaväzuje pripraviť a zabezpečiť tovar na prepravu vhodným spôsobom s ohľadom na zvolený druh prepravy tak, aby počas prepravy tovaru a jeho prevzatia v mieste určenia nedošlo k jeho poškodeniu alebo zničeniu. Zmluvné strany sa dohodli, že náklady na prepravu tovaru znáša v celom rozsahu predávajúci a rovnako znáša aj zodpovednosť za prípadné škody počas prepravy až do odovzdania kupujúcemu.
6. Predávajúci prehlasuje, že je držiteľom dokladu o registrácii, resp. rozhodnutia vydaného Štátnym ústavom pre kontrolu liečiv o registrácii humánneho lieku - kyslík kvapalný a humánneho lieku - kyslík plynný pre tlakové fľaše o plniacom tlaku 200 bar.
7. Predávajúci prehlasuje, že spĺňa všetky kvalifikačné, odborné, technické a iné zákonné predpoklady a zároveň je držiteľom predpísaných povolení a skúšok, spĺňa všetky záväzné zákonné technické normy potrebné na riadne plnenie a realizáciu predmetu tejto zmluvy, ktorú bude plniť výhradne prostredníctvom odborne spôsobilých osôb.
8. Zmluvné strany sa zaväzujú, že množstvo prenajatých tlakových fliaš bude podliehať pravidelnej vzájomnej účtovnej evidencii tak, aby na jej základe bolo možné pravidelne v dohodnutých časových intervaloch vyúčtovať ich nájom.
9. Predávajúci je povinný dodávať fľaše označené číslom/ čiarovým kódom, ktoré musí byť uvedené aj na dodacom liste.

**Článok VII.**

**Objednávky**

1. Jednotlivé dodávanie tovaru na základe tejto zmluvy sa bude realizovať prostredníctvom čiastkových objednávok doručených predávajúcemu.
2. Kupujúci je povinný uskutočňovať objednávky jedným z nasledujúcich spôsobov:
3. prostredníctvom e-mailu z adresy: tatiana.svecova@fntn.sk
4. prostredníctvom písomnej poštovej zásielky obsahujúcej písomnú objednávku,
5. osobným doručením písomnej objednávky predávajúcemu.
6. Pre platnosť objednávky sa vyžaduje jej potvrdenie o doručení, ktoré je predávajúci povinný kupujúcemu bezodkladne oznámiť, a to spolu s určením presného termínu dodania tovaru. Predávajúci je povinný potvrdiť doručenie objednávky ktorýmkoľvek zo spôsobov uvedených v ods. 2 tohto článku zmluvy.
7. Kupujúci je oprávnený objednať si u predávajúceho dodanie tovaru kedykoľvek počas trvania účinnosti tejto zmluvy, a to v akomkoľvek množstve v súlade s touto zmluvou a za cenu podľa čl. IV. ods. 4 zmluvy.
8. Objednávka musí obsahovať presné vymedzenie požadovaného tovaru, aktuálnu cenu v súlade s čl. IV. ods. 4 tejto zmluvy, požadovanú lehotu dodania tovaru, dátum vypracovania objednávky, číselné označenie objednávky a odkaz na zmluvu. V prípade, že si zmluvné strany nedohodnú v objednávke kratšiu lehotu na dodanie tovaru, platí lehota dohodnutá zmluvnými stranami v článku VI. ods. 1 tejto zmluvy.
9. V prípade, že predávajúci v lehote 24 hodín od odoslania objednávky kupujúcim neoznámi kupujúcemu, že nie je spôsobilý dodať tovar v čase, resp. v rozsahu uvedenom v objednávke, má sa pre účely tejto zmluvy za to, že predávajúci potvrdil objednávku kupujúceho.

**Článok VIII.**

**Trvanie zmluvy a jej skončenie**

1. Zmluva sa uzatvára na dobu určitú, a to 24 mesiacov od nadobudnutia jej účinnosti alebo do naplnenia dohodnutého maximálneho finančného limitu vo výške kúpnej ceny podľa čl. IV. zmluvy a prílohy č. 1 tejto zmluvy, v závislosti od toho, ktorá z uvedených skutočností nastane skôr.
2. Zmluvné strany sa dohodli, že predávajúci má právo od tejto zmluvy odstúpiť v prípade, ak kupujúci závažne poruší ustanovenia tejto zmluvy alebo akýmkoľvek spôsobom zmarí účel tejto zmluvy. Závažným porušením tejto zmluvy zo strany kupujúceho sa pre účely tejto zmluvy rozumie opakované neprevzatie riadne objednaného tovaru, opakované nepotvrdenie dodacieho listu, opakované nezaplatenie faktúry v dohodnutej dobe splatnosti.
3. Zmluvné strany sa dohodli, že kupujúci má právo od tejto zmluvy odstúpiť v prípade, ak predávajúci závažne poruší túto zmluvu alebo akýmkoľvek spôsobom zmarí účel tejto zmluvy. Závažným porušením tejto zmluvy zo strany predávajúceho sa pre účely tejto zmluvy rozumie opakované bezdôvodné odmietnutie potvrdenia objednávky, opakované nedodanie objednaného tovaru riadne a včas, svojvoľné zvýšenie ceny, opakované dodanie vadného tovaru, opakované nevystavenie daňového dokladu.
4. K odstúpeniu od tejto zmluvy dôjde a táto zmluva zaniká dňom preukázateľného doručenia písomného odstúpenia druhej zmluvnej strane, ktoré je v súlade s ust. ods. 2 a 3 tohto článku tejto zmluvy, a to so všetkými právami, ktoré z toho titulu zmluvnej strane vzniknú v zmysle príslušných ustanovení zákona č. 513/1991 Zb. Obchodného zákonníka v znení neskorších predpisov.
5. Zmluvné strany sa dohodli, že kupujúci je oprávnený zmluvu vypovedať z dôvodov a v lehotách podľa článku IV. ods. 7 tejto zmluvy.

**Článok IX.**

**Záručné podmienky a vady tovaru**

* 1. Predávajúci zodpovedá za to, že dodávaný tovar bude spĺňať všetky požiadavky stanovené všeobecne záväznými právnymi predpismi a technickými normami na akosť, kvalitu, funkčnosť a prevádzkyschopnosť, ako aj všetky bezpečnostné, požiarne, hygienické a zdravotné normy.
	2. Predávajúci poskytne na tovar záruku v dĺžke trvania zodpovedajúcej dobe exspirácie poskytnutej výrobcom tovaru, minimálne však 24 mesiacov.
	3. Predávajúci sa zaväzuje, že v čase dodania tovaru na tovare neuplynie viac ako jedna šestina expiračnej doby stanovenej výrobcom a počas celej expiračnej doby bude mať tovar vlastnosti stanovené záväznými technickými normami.
	4. Kupujúci si vyhradzuje právo prevziať tovar iba bez zjavných technických, kvantitatívnych a právnych vád.
	5. Vady tovaru je kupujúci povinný písomne reklamovať u predávajúceho bez zbytočného odkladu po ich zistení, najneskôr však do konca trvania záručnej doby. Pre dodržanie podmienky písomnej reklamácie postačí uplatniť reklamáciu faxom, resp. e-mailom. Predávajúci a kupujúci sa dohodli, že ustanovenia § 428 od. 1 písm. b) a c) Obchodného zákonníka sa nepoužijú a kupujúci má nároky z vád tovaru vždy, ak tieto vady boli oznámené v lehote uvedenej v tomto článku zmluvy.
	6. Predávajúci je povinný písomne sa vyjadriť k reklamácii kupujúceho najneskôr do 10 dní po jej doručení. Ak sa v tejto lehote nevyjadrí, má sa za to, že súhlasí s opodstatnenosťou reklamácie.
	7. Oznámenie o vadách tovaru musí obsahovať:
* číslo faktúry,
* popis vady alebo popis spôsobu, akým sa vada prejavuje.
	1. Pri reklamovaných vadách tovaru uznaných predávajúcim je predávajúci povinný vyhovieť nárokom kupujúceho na základe písomnej reklamácie kupujúceho, najneskôr do 7 dní po uznaní vady. V prípade uznania vád tovaru predávajúcim, kupujúci má právo na voľbu spôsobu uplatnenia práv z vád tovaru (vrátenie a dopropisovanie, výmena tovaru, ...)
	2. Záruka sa nevzťahuje na vady, preukázateľne vzniknuté jeho nevhodným skladovaním, v prípade ak na vhodnosť uskladnenia predávajúci kupujúceho vopred upozornil.
	3. V ostatných prípadoch, neupravených touto zmluvou, sa budú zmluvné strany riadiť § 422 a nasledujúcimi ustanoveniami Obchodného zákonníka, ktoré upravujú nároky zo zodpovednosti za vady tovaru.

**Článok X.**

**Sankcie za porušenie zmluvných povinností**

1. Zmluvné strany sa dohodli, že v prípade, ak sa predávajúci omešká s dodaním tovaru oproti lehote stanovenej v článku VI. ods. 1 zmluvy, je povinný zaplatiť kupujúcemu zmluvnú pokutu vo výške 0,01 % z hodnoty objednaného tovaru bez DPH, s ktorého dodávkou sa dostal do omeškania, a to za každý aj začatý deň omeškania.
2. Zmluvné strany sa dohodli, že v prípade, ak predávajúci neodstráni vadné plnenie (vadný tovar) v dohodnutom termíne podľa čl. IX. ods. 8 zmluvy, vzniká kupujúcemu nárok na zmluvnú pokutu vo výške 0,05 % z hodnoty vadného tovaru bez DPH, a to za každý aj začatý deň omeškania.
3. Uplatnenie zmluvnej pokuty nemá vplyv na náhradu škody, ktorá vznikne zmluvnej strane nesplnením zmluvných povinností druhou zmluvnou stranou.

**Článok XI.**

**Nadobudnutie vlastníckeho práva a prechod nebezpečenstva škody na tovare**

Vlastnícke právo k tovaru a nebezpečenstvo škody na tovare prechádza na kupujúceho momentom odovzdania tovaru kupujúcemu, t.j. potvrdením dodacieho listu kupujúcim.

**Článok XII.**

**Subdodávky**

1. Predávajúci je oprávnený zabezpečiť časť predmetu plnenia podľa tejto zmluvy prostredníctvom svojich subdodávateľov. Vyhlásenie o subdodávkach tvorí prílohu č. 2 tejto zmluvy.
2. Predávajúci garantuje spôsobilosť subdodávateľov pre plnenia podľa tejto zmluvy.
3. Predávajúci zodpovedá za celé a riadne plnenie zmluvy počas celého trvania zmluvného vzťahu s kupujúcim bez ohľadu na využitie možnosti subdodávok podľa ods. 1 tohto článku.
4. Predávajúci vyhlasuje, že v prípade, ak bude plniť podľa tejto zmluvy prostredníctvom subdodávateľov, ktorí majú povinnosť zapisovať sa do registra podľa zákona č. 315/2016 Z. z. o registri partnerov verejného sektora a o zmene a doplnení niektorých zákonov v znení neskorších predpisov, že títo budú v čase uzavretia tejto zmluvy v registri zapísaní. V prípade, ak počas platnosti tejto zmluvy dôjde k právoplatnému výmazu subdodávateľa z registra, je predávajúci povinný bezodkladne ukončiť plnenie podľa tejto zmluvy prostredníctvom takéhoto subdodávateľa.

**Článok XIII.**

**Záverečné ustanovenia**

1. Zmluvné strany sa dohodli, že túto zmluvu je možné zmeniť alebo doplniť len formou písomných dodatkov pri dodržaní podmienok podľa § 18 zákona č. 343/2015 Z. z. o verejnom obstarávaní a o zmene a doplnení niektorých zákonov v znení neskorších predpisov, na ktorých platnosť sa vyžaduje, aby boli riadne potvrdené a podpísané oprávnenými zástupcami zmluvných strán. K návrhom dodatkov k tejto zmluve sa zmluvné strany zaväzujú vyjadriť písomne, v lehote 14 dní od doručenia návrhu dodatku. Po tú istú dobu je týmto návrhom viazaná zmluvná strana, ktorá ho podala.
2. Právne vzťahy neupravené touto zmluvou sa riadia najmä príslušnými ustanoveniami Obchodného zákonníka, v znení neskorších predpisov a súvisiacimi platnými právnymi predpismi Slovenskej republiky.
3. Zmluvné strany sa dohodli, že všetky rozpory vyplývajúce z plnenia zmluvy, budú riešiť predovšetkým dohodou a vzájomným rokovaním. Až v prípade, ak nedôjde k dohode, uplatní ktorákoľvek zo zmluvných strán svoje práva zo zmluvy na príslušnom všeobecnom súde Slovenskej republiky.
4. Každé ustanovenie tejto zmluvy sa, pokiaľ je to možné, interpretuje tak, že je účinné a platné podľa platných právnych predpisov. Pokiaľ by však niektoré ustanovenie tejto zmluvy bolo podľa platných právnych predpisov nevymožiteľné alebo neplatné, bude neúčinné iba v rozsahu tejto nevymožiteľnosti alebo neplatnosti a ostatné ustanovenia tejto zmluvy budú i naďalej záväzné a v plnom rozsahu platné a účinné. V prípade takejto nevymožiteľnosti alebo neplatnosti budú zmluvné strany v dobrej viere rokovať, aby sa dohodli na zmenách alebo doplnkoch tejto zmluvy, ktoré sú potrebné na realizáciu zámerov tejto zmluvy z hľadiska tejto nevymožiteľnosti alebo neplatnosti.
5. Zmluvné strany sa dohodli, ak nie je v tejto zmluve pri jednotlivých úkonoch ustanovené inak, že akékoľvek oznámenia, správy a pod. (ďalej aj len ako „*oznámenia*“) týkajúce sa tejto zmluvy, si zmluvné strany budú doručovať niektorým z nasledovných spôsobov: osobne písomnou formou, doporučeným listom s doručenkou, kuriérom, faxom alebo emailom na adresy zmluvných strán a kontaktné údaje uvedené v záhlaví a texte tejto zmluvy. V prípade, ak zmluvná strana doručuje formou doporučeného listu s doručenkou a zmluvná strana, ktorej je oznámenie adresované, jeho prijatie odmietne alebo iným spôsobom jeho prijatiu zabráni (neoznámením zmeny jej adresy alebo iných kontaktných údajov), považuje sa na účely tejto zmluvy za preukázané doručenie vrátenie nedoručenej zásielky odosielateľovi podľa poslednej známej adresy takejto zmluvnej strany. To platí aj vtedy, ak je v tejto zmluve začiatok dohodnutej lehoty viazaný na okamih doručenia písomnosti. V takomto prípade sa za okamih doručenia považuje okamih vrátenia nedoručenej zásielky odosielateľovi. Za poslednú známu adresu zmluvnej strany sa považuje adresa pozostávajúca z označenia obce, názvu ulice alebo verejného priestranstva (ak je obec členená na ulice a inak označované verejné priestranstvá), súpisného, popr. i orientačného čísla a poštového smerovacieho čísla a v prípade, ak ide o adresu mimo Slovenskej republiky i označenie štátu, oznámená písomne inej zmluvnej strane, inak adresa, ktorá je uvedená pri každej zo zmluvných strán v záhlaví tejto zmluvy. Ak niektorá zo zmluvných strán v súlade a za podmienok uvedených v tejto zmluve oznámi inej zmluvnej strane zmenu adresy, považuje sa za poslednú známu adresu táto oznámená adresa, a to vždy tá, ktorá bola oznámená najneskôr. Pre účely tejto zmluvy budú oznámenia považované za doručené dňom:
* potvrdenia doručenia adresátom, alebo dňom odmietnutia prevzatia zásielky adresátom, ak sa doručuje osobne, alebo
* potvrdenia doručenia adresátom alebo dňom odmietnutia prevzatia zásielky adresátom, ak sa doručuje kuriérom, alebo
* potvrdenia doručenia adresátom alebo dňom odmietnutia prevzatia zásielky adresátom, ak sa doručuje doporučenou poštovou zásielkou s doručenkou alebo
* potvrdenia prenosu faxovej správy, ak sa doručuje faxom, alebo
* potvrdenia doručenia emailu adresátom, a v prípade, ak k potvrdeniu doručenia emailu nedôjde ani nasledujúci deň po jeho odoslaní, dňom otvorenia emailovej zásielky druhou stranou.
1. Zmluvné strany sa zaväzujú, že sa budú počas realizácie tejto zmluvy oboznamovať o všetkých skutočnostiach spôsobilých mať vplyv na realizáciu práv a povinností vyplývajúcich z právnych vzťahov založených touto zmluvou. Zmluvné strany sa tiež zaväzujú, že bez zbytočného odkladu, najneskôr však v lehote 30 dní, sa budú vzájomne oboznamovať o všetkých skutočnostiach spôsobilých mať vplyv na práva a právom chránené záujmy inej zmluvnej strany.
2. Zmluvné strany vyhlasujú, že ich zmluvná voľnosť nie je obmedzená, ich zmluvné prejavy sú určité a zrozumiteľné. Zmluva je uzavretá za vzájomne dohodnutých podmienok, nie v tiesni, omyle alebo za nápadne nevýhodných podmienok.
3. Zmluva je vyhotovená v šiestich vyhotoveniach, z ktorých päť obdrží kupujúci a jeden predávajúci.
4. Zmluva je platná dňom jej uzatvorenia, t. j. jej podpisom všetkými zmluvnými stranami a účinná dňom nasledujúcim po dni jej zverejnenia v Centrálnom registri zmlúv, v súlade s § 47a ods. 1 zákona č. 40/1964 Zb. Občianskeho zákonníka v znení neskorších predpisov.
5. Neoddeliteľnou súčasťou zmluvy sú prílohy:
6. Príloha č. 1 – Špecifikácia tovaru a cena
7. Príloha č. 2 – Vyhlásenie o subdodávkach

V Trenčíne, dňa ...................... V .................................., dňa ......................

|  |  |
| --- | --- |
| **Za Kupujúceho :** | **Za Predávajúceho :** |
| \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ | \_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_ |
| **Ing. Michal Plesník**riaditeľFakultná nemocnica Trenčín |  |